HU Az Európai Unió Hivatalos Lapja C 42/16

Kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2014/C 42/11)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„LIMONE DI ROCCA IMPERIALE”

EK-sz.: IT-PGI-0105-01152-04.09.2013

OFJ ( X ) OEM ( )

1. A termékleírás módosítással érintett szakaszcíme

—  A termék elnevezése — ☒ A termék leírása —  Földrajzi terület —  A származás igazolása — ☒ Az előállítás módja —  Kapcsolat —  Címkézés —  Nemzeti előírások —  Egyéb (részletezze)

2. A módosítás típusa

— ☒ Az egységes dokumentum vagy az összefoglaló módosítása —  Olyan bejegyzett OEM vagy OFJ termékleírásának módosítása, amely esetében sem az egységes dokumentum, sem az összefoglaló nem került közzétételre —  A termékleírás oly módon történő módosítása, amely nem teszi szükségessé a közzétett egységes dokumentum módosítását (510/2006/EK rendelet 9. cikk (3) bekezdés) —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (510/2006/EK rendelet 9. cikk (4) bekezdés)

3. Módosítás(ok)

A termék leírása

A lé savtartalma az 5 % alatti értékről a legalább 4,5 %-ra (4,5 gr citromsav/100 ml) módosul. A módosítást a Consorzio di Valorizzazione del Limone IGP di Rocca Imperiale és az ARSSA (Agenzia Regionale per lo Sviluppo e Servizi in Agricoltura) által 2012-ben végzett vizsgálat eredményei indokolják. Ezt a vizsgálatot nagyobb mintaszámon és hosszabb időszakon keresztül végezték, mint azt a 2007-es vizsgálatot, amely alapján a savtartalom jelenlegi értékét (savtartalom < 5 %) megállapították. A 2012-ben elvégzett vizsgálat analitikai eredményei azt mutatták, hogy a savtartalom egy sor környezeti és termesztési (hőmérsékleti-esőzési, talajtani, fiziológiai, tápanyagbeli) tényező függvényében változhat, amelyeket az előző vizsgálatkor nem vettek figyelembe. Éppen ezért szükségessé vált, hogy a termelők ennek megfelelően kiigazítsák a termékleírásban szereplő értéket.

Az előállítás módja

Célszerűnek bizonyult az ültetési sűrűségre vonatkozó előírás törlése, és csak egyetlen korlátozás bevezetése, amely a hektáronkénti maximális telepítési sűrűséget 700 növényben határozza meg, és nem tesz különbséget az új és a már meglévő ültetvények között. Ez a módosítás figyelembe veszi a citromtermesztő ágazatban végbemenő változásokat és az új oltványok használatát, amelyek a Citrus tristeza virus okozta problémák következményeként fokozatosan átveszik a keserű narancs helyét, és amelyeket a keserű narancsnál kisebb növekedési erély jellemez. Ezen túlmenően az ültetési sűrűséggel kapcsolatos megkötéseknek a fentebb meghatározott maximális telepítési sűrűség tiszteletben tartása melletti eltörlése lehetővé teszi a termelők számára, hogy azt az ültetési sűrűséget alkalmazhassák, amely a saját talajtani feltételeiknek és termesztési módszereiknek a legjobban megfelel.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„LIMONE DI ROCCA IMPERIALE”

EK-sz.: IT-PGI-0105-01152-04.09.2013

OFJ ( X ) OEM ( )

1. Elnevezés

„Limone di Rocca Imperiale”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Limone di Rocca Imperiale” oltalom alatt álló földrajzi jelzés a Citrus Limun Burm. növényfajhoz tartozó Femminello fajtából származtatott, az előállítási területen „Limone di Rocca Imperiale” néven ismert termesztett gyümölcsöt jelöli.

Forgalomba kerülésekor a „Limone di Rocca Imperiale” gyümölcs az alábbi tulajdonságokkal rendelkezik:

— a héj színe: a halványzöldtől a sárgáig,

— a gyümölcs alakja: az elliptikus-hosszúkástól a gömb alakúig,

— mérete: a közepestől a nagyig, az átmérő legalább 53 mm,

— tömege: legalább 100 gramm,

— héja: illóolajban gazdag, erős, intenzív aromájú és illatú, limonéntartalma > 70 % (a teljes terpén-szénhidrogén-tartalom %-ában kifejezve),

— húsa: citromsárga, szinte teljesen mag nélküli,

— leve: citromsárga, a gyümölcs tömegének legalább 30 %-át teszi ki, savtartalma pedig legalább 4,5 % (4,5 gr citromsav/100 ml).

A „Limone di Rocca Imperiale” OFJ kizárólag az „Extra”, „I.” és „II.” kereskedelmi osztályba tartozó gyümölcsöket jelölheti.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetén)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Limone di Rocca Imperiale” termesztésének és betakarításának valamennyi műveletét a meghatározott földrajzi területen kell végezni.

3.6. A szeletelésre, az aprításra, a csomagolásra stb. vonatkozó egyedi szabályok

Amennyiben nem közvetlenül a betakarítás után kerül forgalomba, a gyümölcsöt alacsony hőmérsékleten lehet tárolni. A tárolási hőmérséklet nem haladhatja meg a 11 °C-ot. A hűtés a szedéstől számított legfeljebb 60 napig tarthat.

3.7. A címkézésre vonatkozó egyedi szabályok

A csomagoláson lévő címkén egyértelmű, jól kivehető betűkkel az alábbiakat kell feltüntetni:

— a „Limone di Rocca Imperiale” OFJ feliratot, a címkén szereplő többi feliratnál nagyobb betűmérettel,

— az alábbiakban látható logót,

— az uniós szimbólumot,

— az „Extra”, „I.” vagy „II.” kereskedelmi besorolást.

4. A földrajzi terület tömör meghatározása

A „Limone di Rocca Imperiale” OFJ előállítási területe Rocca Imperiale település közigazgatási területét foglalja magában.

5. Kapcsolat a földrajzi területtel

5.1. A földrajzi terület sajátosságai

Noha Rocca Imperiale település mediterrán jellegű éghajlati övezetben található, különös domborzati adottságai miatt egyedi, a gyümölcs termesztésének és a növény növekedésének kedvező mikroklíma jellemzi. A települést nyugati, északi és déli oldalról körülvevő dombok védettséget adnak az északi széltől, délkelet felől pedig a tenger hatása miatt enyhe az időjárás. Az így létrejövő természetes környezet döntő a termék minőségi jellemzői szempontjából. A citrom termesztése szempontjából meghatározó tényező a víz, és ezen a területen az éves átlagos csapadékmennyiség 600 mm körüli, az év során megfelelően oszlik el: az őszi-téli időszakban jelentős, tavasszal pedig, a termesztési ciklus kezdetén, közepes mennyiségű csapadék esik. Az ezt követő időszakban a citromligeteket öntözni kell, az ehhez szükséges víz nagy része a Pollino-hegység talajvizéből, kisebb része pedig a téli időszakban bő vizű hegyi patakokból származik.

5.2. A termék sajátosságai

A „Limone di Rocca Imperiale” hírnevét megalapozó jellegzetes tulajdonságai a következők: leve a gyümölcs tömegének legalább 30 %-át teszi ki; és a legalább 70 %-os limonéntartalom más aromás összetevőkkel együtt erős, intenzív illatot kölcsönöz a gyümölcsnek. Ezek a tulajdonságok teszik a „Limone di Rocca Imperiale” citromot egyedivé a helyi, regionális és országos piacokon egyaránt.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

Az előállítási területen a ’80-as évek elejétől megrendezésre kerülő ünnepségek keretében a látogatók kóstolókon ismerhetik meg a jellegzetes helyi ételeket, köztük a „Limone di Rocca Imperiale” felhasználásával készült fogásokat. A terméknek a területen való folyamatos jelenlétét és ismertségét igazolja az is, hogy a hagyományos fogások összetevői között sűrűn előfordul – illóolajokban gazdag héját és levét gyakran használják, hogy kihangsúlyozzák, karakteresebbé tegyék az ételek illatát és ízét. A citromtermesztésnek a területen meghonosodott hagyományát hivatott képviselni az augusztus első felében, a citroméval azonos nevű településen évente megrendezett „Sagra dei Limoni di Rocca Imperiale”, amely ünnep már jó néhány éve a legnevezetesebb alkalom a termék megkóstolására. A fogyasztók a gyümölcsöt a belőle áradó erős, tartós illata alapján Rocca Imperiale vidékéhez társítják, illatáról felismerik, és a többi citromfajtánál szívesebben fogyasztják. Ezenkívül a helyiek az egyes helységek védőszentjének szinte minden ünnepén, a vásárokon vagy hagyományőrző rendezvényeken kosarakban vagy egyedi kompozíciókban elrendezett ’Limone di Rocca Imperiale” citromot használnak díszítésképpen.

A „Limone di Rocca Imperiale” 2006 óta szerepel a Mezőgazdasági, Élelmiszerügyi és Erdészeti Minisztérium (Ministero delle politiche agricole alimentari e forestali) hagyományos élelmiszeripari termékeinek listáján, a „Limone di Rocca Imperiale” elnevezést pedig több mint huszonöt éve használják. Az elnevezést gyakran használják a környező vidékeken is; ez az előállítási területen lévő gazdaságok kereskedelmi és fuvarokmányaiból, egyházi dokumentumaiból is megállapítható, valamint a mezőgazdasági szakmai szervezetek által szervezett találkozókon is tapasztalható. Végül célszerű megemlíteni, hogy a „Limone di Rocca Imperiale” termesztése jelenleg az Alto Jonio Cosentino vidék mezőgazdasági termelésének jelentős eleme. Azon a településen, amelyről a citrom a nevét kapta, a termesztéssel foglalkozó területek „Giardini dei limoni di Rocca Imperiale” (Rocca Imperiale citromligetei) néven ismertek.

A „Limone di Rocca Imperiale” kulturális és gazdasági szempontból, valamint tájjellegét tekintve egyaránt különösen erős szálakkal kapcsolódik előállítási területéhez.

Hivatkozás a termékleírás közzétételére

(510/2006/EK rendelet (4) 5. cikk (7) bekezdés)

Ez a közigazgatási szerv a „Limone di Rocca Imperiale” OFJ elismerésére irányuló javaslatnak az Olasz Köztársaság Hivatalos Lapjának2013. július 16-i, 165. számában történő közzétételével a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Mezőgazdasági, Élelmiszerügyi és Erdészeti Minisztérium honlapján (http://www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all'Esame dell'UE” (Az uniós vizsgálatnak alávetett termékleírások) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) L. 2. lábjegyzet.

(4) L. 2. lábjegyzet.